CELEX: 32019D2244
Language: sk
Date: 2019-12-16 00:00:00
Title: Vykonávacie rozhodnutie Rady (EÚ) 2019/2244 zo 16. decembra 2019, ktorým sa Španielsku a Francúzsku povoľuje uplatňovať osobitné opatrenie odchyľujúce sa od článku 5 smernice 2006/112/ES o spoločnom systéme dane z pridanej hodnoty

30.12.2019   
               
               
                  SK
               
               
                  Úradný vestník Európskej únie
               
               
                  L 336/281
               
            
         VYKONÁVACIE ROZHODNUTIE RADY (EÚ) 2019/2244
         zo 16. decembra 2019,
         ktorým sa Španielsku a Francúzsku povoľuje uplatňovať osobitné opatrenie odchyľujúce sa od článku 5 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1 prvý pododsek,
         so zreteľom na návrh Európskej komisie,
         keďže:
         
                     (1)
                  
                  
                     Francúzsko požiadalo Komisiu listom z 23. mája 2019 a Španielsko listom zo 17. júna 2019 o povolenie zaviesť osobitné opatrenie odchyľujúce sa od článku 5 smernice 2006/112/ES v súvislosti s výstavbou prepojenia elektrizačných sústav medzi mestami Gatica v Španielsku a Cubnezais vo Francúzsku (ďalej len „osobitné opatrenie“).
                  
               
                     (2)
                  
                  
                     Listami z 10. septembra 2019 Komisia podľa článku 395 ods. 2 druhého pododseku smernice 2006/112/ES zaslala žiadosti Španielska a Francúzska ostatným členským štátom. Listami z 11. septembra 2019 Komisia oznámila Španielsku a Francúzsku, že má všetky informácie, ktoré považuje za potrebné na posúdenie žiadosti.
                  
               
                     (3)
                  
                  
                     Španielsky vnútroštátny orgán pre reguláciu trhu s elektrinou, Comisión Nacional de los Mercados y la Competencia, a francúzsky vnútroštátny orgán pre reguláciu trhu s elektrinou, Commission de Régulation de l’Énergie, podpísali 22. septembra 2017 dohodu o financovaní prepojenia elektrizačných sústav Španielska a Francúzska vedúceho cez Biskajský záliv. Úloha vybudovať toto prepojenie bola zverená prevádzkovateľom prenosovej sústavy v Španielsku a Francúzsku – Red Eléctrica de España a Réseau de transport d’Electricité. V uvedenej dohode sa stanovuje, že náklady na projekt sa budú znášať rovnakým dielom, z 50 % ich bude znášať Španielsko a z 50 % Francúzsko.
                  
               
                     (4)
                  
                  
                     Prostredníctvom osobitného opatrenia sa na účely dodávok tovaru a poskytovania služieb, nadobudnutia tovaru v rámci Spoločenstva a dovozu tovaru určených na výstavbu prepojenia elektrizačných sústav medzi mestom Gatica v Španielsku a mestom Cubnezais vo Francúzsku má s týmto prepojením zaobchádzať, ako keby sa z 50 % nachádzalo na území Španielska a z 50 % na území Francúzska.
                  
               
                     (5)
                  
                  
                     Bez tohto osobitného opatrenia by bolo podľa zásady územnej pôsobnosti potrebné pri každej dodávke zistiť, či sa miesto zdanenia nachádza v Španielsku alebo vo Francúzsku.
                  
               
                     (6)
                  
                  
                     Na základe informácií poskytnutých Španielskom a Francúzskom sa osobitným opatrením zjednoduší postup výberu DPH, pričom celková výška príjmov Španielska a Francúzska z daní vybraných na stupni konečnej spotreby bude ovplyvnená len v zanedbateľnom rozsahu. Preto je vhodné povoliť Španielsku a Francúzsku, aby uplatňovali osobitné opatrenie.
                  
               
                     (7)
                  
                  
                     Výnimka nemá žiadny vplyv na vlastné zdroje Únie pochádzajúce z DPH,
                  
               PRIJALA TOTO ROZHODNUTIE:
         
            Článok 1
            Odchylne od článku 5 smernice 2006/112/ES sa Španielsku a Francúzsku povoľuje považovať prepojenie elektrizačných sústav medzi mestami Gatica v Španielsku a Cubnezais vo Francúzsku na účely dodávok tovaru a poskytovania služieb, nadobudnutia tovaru v rámci Spoločenstva a dovozu tovaru určených na jeho výstavbu za prepojenie nachádzajúce sa z 50 % na území Španielska a z 50 % na území Francúzska.
         
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené Španielskemu kráľovstvu a Francúzskej republike.
         
         
            V Bruseli 16. decembra 2019
            
               
                  Za Radu
               
               
                  predseda
               
               J. LEPPÄ
            
         
         
            (1)  Ú. v. EÚ L 347, 11.12.2006, s. 1.